กรุงไทยคว้าให้กู้ อ้อย1.5หมื่นล้าน
โพสต์ทูเดย์ - กรุงไทยให้กู้กองทุนอ้อยฯ 1.5 หมื่นล้าน ครม.เปิดทางแทนกู้จาก ธ.ก.ส. ไว้รับซื้ออ้อยตันละ 160 บาท
23 ก.ค. 2559

โพสต์ทูเดย์ - กรุงไทยให้กู้กองทุนอ้อยฯ 1.5 หมื่นล้าน ครม.เปิดทางแทนกู้จาก ธ.ก.ส. ไว้รับซื้ออ้อยตันละ 160 บาท
นายกิตติพันธ์ อนุตรโสตถิ รองกรรมการผู้จัดการใหญ่ ธุรกิจขนาดใหญ่ ธนาคารกรุงไทย เปิดเผยว่า ธนาคารได้สนับสนุนสินเชื่อให้แก่กองทุนอ้อยและน้ำตาลวงเงินจำนวน 15,047.53 ล้านบาท อัตราดอกเบี้ย 4% ต่อปี เพื่อช่วยเหลือชาวไร่อ้อยประมาณ 1.53 แสนราย และรักษาเสถียรภาพของอุตสาหกรรมอ้อยและน้ำตาลทราย โดยมีการเบิกสินเชื่อไปแล้วเกือบ 95% หรือกว่า 1.4 หมื่นล้านบาทแล้ว เหลืออีกกว่า 600 ล้านบาท ที่กำหนดจ่ายเงินกู้งวดที่ 2 ในวันที่ 27 ก.ค.นี้
ทั้งนี้ ความร่วมมือดังกล่าวเป็นไปตามมติคณะรัฐมนตรี (ครม.) เมื่อวันที่ 10 พ.ค. 2559 อนุมัติให้กองทุนอ้อยและน้ำตาลทราย กู้เงินจากธนาคารเพื่อการเกษตรและสหกรณ์การเกษตร (ธ.ก.ส.) หรือธนาคารพาณิชย์อื่น เพื่อช่วยเหลือและแก้ไขปัญหาความเดือดร้อนของชาวไร่อ้อยฤดูการผลิตปี 2558/2559 ในอัตราตันละ 160 บาท เพื่อให้ชาวไร่อ้อยได้รับค่าอ้อยในระดับใกล้เคียงกับต้นทุนการผลิตตามที่กระทรวงอุตสาหกรรมเสนอ
อย่างไรก็ดี ถือเป็นครั้งแรกที่ธนาคารกรุงไทยปล่อยสินเชื่อให้ กองทุนอ้อยและน้ำตาลทราย หลังจาก ครม.เปิดกว้างให้กองทุนอ้อยและน้ำตาลทรายสามารถขอสินเชื่อกับธนาคารพาณิชย์ได้ ไม่จำกัดเฉพาะ ธ.ก.ส. เพื่อไม่ให้ขัดต่อกฎระเบียบขององค์การการค้าโลก (ดับเบิ้ลยูทีโอ) เกี่ยวกับกรณีที่ภาครัฐอุดหนุนราคาสินค้าเกษตรในประเทศมากเกินเกณฑ์ที่กำหนด
นายกิตติพันธ์ กล่าวว่า การปล่อยสินเชื่อให้กองทุนอ้อยและน้ำตาลทรายในครั้งนี้ ทำให้ภาครัฐสามารถช่วยบรรเทาความเดือดร้อนของชาวไร่อ้อยได้และเป็นสินเชื่อที่ไม่มีความเสี่ยง เนื่องจากมีกองทุนเป็นผู้กำกับดูแล โดยมีคณะกรรมการของกระทรวงอุตสาหกรรมดูแลอีกชั้นหนึ่ง ขณะเดียวกันกองทุนมีโครงสร้างรายได้กระแสเงินสดชัดเจนอีกด้วย ขณะที่ธนาคารกรุงไทยมีเป้าหมายเป็นผู้นำปล่อยสินเชื่อในโครงการภาครัฐอยู่แล้ว